"ஒரு நாலணா குடு ஸார்! காத்தாலே நாஸ்டா பண்லே; போயிட்டு வந்து மிச்சத்தைப் போடறேன்..."  "சீக்கிரம் வா. வேலெ நெறைய கெடக்கு!" என்று நாலணாவை எடுத்து மேசைமீது வைத்தார் முதலியார்.  "ஆவட்டும், சார்!"  - இது அவனது வழக்கமான பதில்.  காசை எடுத்துக்கொண்டு டீக்கடைக்கு நடந்தான்.  ஒரு நாள் -  பிரஸ்ஸில் வினாயகத்தைத் தவிர வேறு யாருமில்லை.  அன்றைய வேலையில், இரண்டு கலியாணப் பத்திரிகைகளைக் கம்போஸ் செய்து 'புரூப்' போட்டு வைப்பதும், திருத்தி வைத்திருக்கும் வாழ்த்துப் பத்திரத்தைக் 'கரெக்ஷன்' செய்து அச்சேற்ற வேண்டியதுதான் பாக்கி. 